Asikho isizathu sokukhathazeka ngokungafanele ngokuthi umuntu osusiwe ekuhlanganyeleni uhlalaphi eHholo LoMbuso. Lo magazini wenze yonke imizamo ukuze ukhuthaze abazali abangamaKristu ukuba bayinikeze usizo olungokomoya ingane yabo esusiwe esahlala ekhaya uma kusabonakala kufaneleka ukwenza kanjalo. Njengoba kuboniswe kumagazini we-Nqabayokulinda ka-November 15, 1988, emakhasini 19 no 20 abazali bangaze ngisho bafunde iBhayibheli nengane esencane esusiwe ekuhlanganyeleni esahlala nabo ekhaya. Kwethenjwa ukuthi ngaleyo ndlela ingane iyothola isikhuthazo esidingekile ukuze ilungise inkambo yayo.
EHholo LoMbuso, kubonakala kunengqondo ukuba ingane esencane esusiwe ekuhlanganyeleni ihlale ithule nabazali bayo. Njengoba kungadingekile ukuba umuntu osusiwe ahlale emuva eHholo, akufanele kube nenkinga uma ingane esusiwe ihlala eduze kwabazali bayo, nomaphi lapho behleli khona. Njengoba abazali benakekela nengokomoya lengane yabo, ngokuqinisekile bayofuna ukuqiniseka ukuthi izuza ngangokunokwenzeka emihlanganweni. Ukuhlala nayo kungaba usizo kunokuyiyeka izihlalele nomaphi inganakiwe.
Nokho, kuthiwani uma ingane esusiwe ekuhlanganyeleni ingasahlali ekhaya? Ingabe kunomehluko? Esikhathini esedlule, lo magazini wasisho ngokucacile isimo esifanele umKristu okufanele asilondoloze lapho kuziwa ekuzihlanganiseni nesihlobo esisusiwe ekuhlanganyeleni esingasahlali ekhaya. * Nokho, kuhluke kakhulu lapho umuntu osusiwe ehlala athule eduze nezihlobo zakhe ngesikhathi somhlangano kunalapho zona zifuna ukuzihlanganisa naye ngokungadingekile. Uma amalungu omkhaya athembekile enesimo sengqondo esifanele ngesihlobo esisusiwe futhi ezama ukuhlonipha iseluleko seBhayibheli mayelana nokuzihlanganisa naso, ngeke sibe khona isizathu sokukhathazeka.—1 Kor. 5:11, 13; 2 Joh. 11.
Nikelela Umsebenzi Wethu Womhlaba Wonke